
Előterjesztés

Fácánkert Község Önkormányzata Képviselő-testületének

2012. szeptember 13-án tartandó rendes ülésére

11. számú napirend

Tárgy: A közös hivatal létrehozásának előkészületei 
Előterjesztő és előadó: dr. Varga Katalin körjegyző 
Tisztelt Képviselő-testület!

A járási határok tisztázódásával biztossá vált, hogy a Sióagárd-Fácánkert Községek Körjegyzősége 2013. január 1-jétől nem működhet tovább. Mindkét község esetében folyamatban vannak a tárgyalások az újonnan létrehozandó közös hivatalokkal kapcsolatban.

A fácánkerti képviselő-testület a 60/2012. (VI. 14.) számú határozatában felkérte a polgármestert és a körjegyzőt a Bogyiszló Község Önkormányzatával alakítandó közös hivatal létrehozása iránti tárgyalásokra.  

Fácánkert Község Önkormányzatának Képviselő-testülete és Bogyiszló Község Önkormányzatának Képviselő-testülete úgy határozott, hogy a jogszabályi feltételeknek megfelelve a jövőben közös hivatalt hoznak létre, működtetnek.

Az együttműködési szándék kinyilvánításán túl ezt követően tulajdonképpen arra vártunk, hogy a vonatkozó jogi szabályozás megtörténjen. Azóta néhány kérdés tisztázódott, továbbiak még ezután is tisztázásra várnak. 
A jogszabályok értelmében megfelelő előkészítés és szándék mellett a közös önkormányzati hivatal 2013. január 1-jével megkezdheti a működését. A megalakításra egyébként 2013. január 1-jét követő 60 napon belül van lehetőség az önkormányzatoknak. Fontos tudnivaló, hogy a kezdő kivételes szabály után közös hivatalt alakítani, megszüntetni, abból kilépni vagy ahhoz csatlakozni mindig csak az általános helyhatósági választásokat követő 60 napon belül lehet.  Több szempontból is jobb megoldásnak tűnhet a január 1-jei kezdés, - leginkább a költségvetési évhez kötődés, de felmerül az iktatás rendjéhez és más belső szabályzatokhoz kötődő szempont is, - azonban a feladatok nagy száma és a szükséges pályázati eljárás lebonyolítása, továbbá az előző évhez kötődő beszámolási feladatok zökkenőmentes lebonyolítása kérdésessé teszi a január 1-jei indulási időpontot. Azt javasoljuk, hogy feltételesen határozzon a képviselő-testület a 2013. március 1-jei időpontról, azzal hogy amennyiben a feladatok végrehajtása azt lehetővé teszi, a közös hivatal jöjjön létre január 1-jén.
A márciusi indulás melletti legfontosabb érv, hogy költségvetési törvényt,a  közös hivatal állami finanszírozására vonatkozó adatokat még nem ismerjük. A végleges döntéseket pedig nyilvánvalóan csak ezek birtokában hozhatják meg a képviselő-testületek, még is, ha az ellátandó feladatokkal nagyjából már korábban is tisztában vagyunk. 

A költségvetési tervezés során az egyértelműnek tűnik, hogy a körjegyző (és az aljegyző) bérét a részt vevő önkormányzatoknak együttesen kell állnia; az pedig, hogy a többi, szükséges munkakörben foglalkoztatottak költségeit miként osztjuk meg, további megállapodás kérdése. Mint ahogy a dologi költségekre is ki kell majd térnünk; különösen akkor, ha a szervezeti struktúrát illetően lesz olyan döntésünk, mely a dologiak egyszerű helyi viselésétől eltérő elosztást hoz magával. 

Mindehhez elengedhetetlen az, hogy pontosan, hatásköröket és ügyszámokat elemezve megállapítsuk, hogy melyik településen hány fő milyen munkakörben történő foglalkoztatása indokolt. Az előzetes megbeszéléseken a polgármesterek egyébként is azt látták célszerűnek, hogy a közös hivatal létszámát meghatározzák a fenntartók, azonban azon felüli foglalkoztatásra - kizárólag saját költségre - természetesen lehetőség van. 
További feladat, hogy egységes szemlélet szerinti feladat meghatározások történjenek. E tekintetben eltérések lehetnek a mostani hivatali kialakításban. Meg kell vizsgálni, hogy a jelenlegi hivatali dolgozók jobbára hatósági ügyeket látnak el, vagy az önkormányzati működéshez kapcsolódó egyéb feladatok ellátásáról is a hivatal gondoskodik.  

Alapos áttekintés, és életszerű, de mindenki számára elfogadható egységesítés szükséges. 
Az első tárgyalások időpontjában még nem voltak ismert a járások kialakítására vonatkozó végleges döntések, sem az új hatásköri szabályok. 

A járási hivatal a székhelyén kívül kétféleképpen biztosítja majd az állampolgároknak az ügyfélszolgálatot. Ahol a lakosok és az elintézendő ügyek száma indokolja, ott minden munkanapon állandó ügyintézést biztosító kirendeltséget működtet, míg a kisebb településeken heti 1-2 alkalommal tart majd ügyfélfogadást a települési ügysegéd a települési önkormányzat által biztosított helyiségben. A kormányhivatal a belső szervezet kialakításkor – az önkormányzatoktól átkerülő ügyintézők és feladatok függvényében – dönt arról, hogy melyik településen, melyik típusú ügyfélszolgálatot működteti. Ehhez vesznek át az állományunkból munkavállalót, de a pontos számokról még nincs tudomásunk.

A járási hivatalok egyébként elsősorban okmányirodai feladatokat, a gyermekvédelmi- és gyámügyeket, valamint egyes szociális, környezetvédelmi, természetvédelmi igazgatási ügyek intézését veszik át a településektől, tehát arányaiban az okmányirodai településektől kerül el több hatáskör, mint tőlünk. 


A hatáskörök szétválasztásánál szempont volt, hogy a helyi szabályozáshoz kapcsolódó, helyismerethez kötődő, mérlegelési jogkörbe tartozó ügyek maradjanak a települési jegyzőnél, ahol viszont az adott ügyben az államnak van egyértelműen feladata, szerepe, ott a járási hivatal tudjon hatékonyabban intézkedni.  

A jegyzőknél (vagyis helyben) maradnak egyebek mellett a helyi adóval összefüggő igazgatási, az anyakönyvi és állampolgársági ügyek, a települési polgári védelmi feladatok, valamint az ipar- és kereskedelmi igazgatási, a hagyatéki eljárás, az óvodáztatási támogatás, valamint a birtokvédelmi és az állattartási, állatvédelmi ügyek is.

A szociális ügyek közül nálunk maradó hatáskör a foglalkoztatást helyettesítő támogatás, a rendszeres szociális segély, a lakásfenntartási támogatás, a méltányossági ápolási díj, az átmeneti segély, a temetési segély, a méltányossági közgyógyellátás.

Elkerülő hatáskör szociális ügyekben az időskorúak járadéka, az ápolási díj, a közgyógyellátás, a családi pótlék felfüggesztése. 

A gyermekvédelmi hatáskör a járásokhoz kerül át. 
Az önkormányzat gazdálkodásával kapcsolatos hatáskörök nyilvánvalóan maradnak, így a gazdálkodási, pénztárosi, helyi munkaügyi feladatokat mi látjuk el továbbra is, csak úgy, mint az önkormányzati működéshez kapcsolódó általános feladatokat (képviselő-testületi munka előkészítése, tartalmi és adminisztratív feladatok), és a polgármester hatáskörébe tartozó államigazgatási ügyeket.

Ezeket az információkat és gyakorlatokat kell akként összefésülnünk, hogy egy gazdaságos, a jogszabályi előírásoknak és kormányzati elvárásoknak megfelelő, de a feladatainkat ellátni képes hivatal kezdhesse meg a működését.

A közös hivatal létrehozását meghatározó előkészítő feladatokról részletes tájékoztatást készítettünk a Belügyminisztérium által a nyár folyamán közzétett módszertani segédlet alapján. Kérem a képviselő-testülete, hogy azt tekintse át.

A csatolt anyag alapján összeállítottuk a közös hivatal létrehozásához hivatali kezdéshez a következő feladatokat kell elvégezni – az alábbi javasolt határidőkkel:

Intézkedési- és ütemterv közös önkormányzati hivatal létrehozásához

1. A közös hivatal megalakításának szándékáról szóló képviselő-testületi határozatok meghozatala. Felelős: polgármester, határidő: 2012. szeptember 30.

2. A közös hivatal felállítására vonatkozó konkrét koncepció kidolgozása – felelős: körjegyzők 

2.1  A hivatalok jelenlegi munkájáról, azt meghatározó körülményekről helyzetelemzés készítése – 2012. október 30.

2.2  A közös hivatal struktúra felvázolása (elkerülő és maradó munkakörök egyeztetése, az ügyiratszámok és a hatáskörök ismeretében a várható új munkakörök kialakítása, a nyugdíjazások, egyéb várható munkajogi változások felmérése) – 2012. november 15.

2.3  A közös hivatal feladataira, szervezetére, létszámára, kirendeltségekre, ügyfélszolgálatra, a kirendeltségeken ellátott munkakörökre, munkakörök kirendeltségek közötti elosztására vonatkozó javaslatok kidolgozása – 2012. november 30.

2.4  Költségvetési tervezet összeállítása – 2012. december 20.

3. A koncepció képviselő-testületek általi megtárgyalása, a közös hivatalról szóló megállapodás és az alapító okirat elfogadása. Felelős: körjegyzők, határidő: 2012. december 31. 

4. Az alapdokumentumok Kincstárhoz, Kormányhivatalhoz, NAV-hoz történő benyújtása. Felelős: körjegyzők, határidő: 2013. január 15.

5. A jegyző és az aljegyző pályáztatása, a jegyző és az aljegyző kinevezése. Felelős: polgármester, határidő: 2013. január 2. – február 15.

6. A munkajogi kérdések rendezése, megszüntetések, áthelyezések elvégzése, felelős: körjegyzők / jegyző, aljegyző – 2013. február 1 – 28.
7. A működéshez szükséges további dokumentumok elkészítése, elfogadása – 2013. február 28.
Az elvégzendő feladathoz és az elvárt eredményhez képest az ütemterv elég szoros időbeosztású, így a kidolgozásban résztvevő kollegáktól feszített munkatempót, a képviselő-testületektől pedig üléseik tartását illetően kellő rugalmasságot kíván.

Az előterjesztés abból a célból készült, hogy a képviselő-testületet megismerhesse a ránk váró feladatokkal és elvárásokkal, valamint a már ismert vonatkozó jogszabályi háttérrel, lehetőségekkel.

Kérem a tisztelt Képviselő-testületet, hogy vitassa meg az előterjesztést és hozza meg a szükséges döntéseket!

Határozati javaslatok:

…./2012. (..) számú határozat
a közös hivatal létrehozásáról
1.) Fácánkert Község Önkormányzatának Képviselő-testülete a Magyarország helyi önkormányzatairól szóló 2011. évi CLXXXIX. törvény 2013. január 1. napján hatályba lépő 85. § (1), (2) és (4) bekezdése alapján akként határoz, hogy 2013. március 1. napjától közös önkormányzati hivatalt kíván működtetni Bogyiszló és Fácánkert községek részvételével, Bogyiszló község székhellyel.
2.) A képviselő-testület megbízza a polgármestert és a körjegyzőt, hogy a közös önkormányzati hivatal létrehozásával kapcsolatos szakmai előkészítő munkálatok elvégzéséről a képviselő-testület által elfogadott intézkedési- és ütemtervnek megfelelően gondoskodjon.
Felelős: Orbán Zsolt polgármester és dr. Varga Katalin körjegyző
Határidő: 2013. március 1.

…./2012. (…  ) számú határozat
a közös hivatal létrehozásának 
1.) Fácánkert Község Önkormányzatának Képviselő-testülete a Bogyiszlói Közös Önkormányzati Hivatal létrehozásának előkészületi feladatait meghatározó, előterjesztés szerinti intézkedési- és ütemtervet elfogadja.
2.) A képviselő-testület felkéri a polgármestert és a körjegyzőt, hogy a feladatokról és a döntést igénylő kérdések képviselő-testület elé történő terjesztéséről az ütemtervnek megfelelően gondoskodjanak.
3.)  A képviselő-testület felkéri a polgármestert és a körjegyzőt, hogy amennyiben a feladatok végrehajtása az elfogadott ütemterv szerinti határidőket megelőző időben lehetséges, megfelelő időben tegyenek javaslatot a közös hivatal 2013. január 1. napjával történő létrehozására a képviselő-testületnek. 
Felelős: Orbán Zsolt polgármester és dr. Varga Katalin körjegyző
Határidő: 2013. március 1.

Fácánkert, 2012. szeptember 7.








dr. Varga Katalin









       körjegyző

Feladatok
(A BM Önkormányzati Feladatok Főosztálya által kiadott módszertani segédlet alapján)

1. A közös önkormányzati hivatalra vonatkozó szabályok  
Magyarország helyi önkormányzatairól szóló 2011. évi CLXXXIX. törvény (Mötv.) rendelkezései az Alaptörvényben megfogalmazottakhoz igazodnak. Az Alaptörvény 32. cikk (1) bekezdésének d) pontja rögzíti, hogy a képviselő-testület törvény keretei között meghatározza szervezeti és működési rendjét, 33. cikkének (3) bekezdése pedig kimondja, hogy a testület sarkalatos törvényben meghatározottak szerint hivatalt hozhat létre.  A szervezetalakítás szabadsága tehát megmaradt, hiszen az új törvény csak keretszabályozást ad. Továbbra is lehetőség van arra, hogy a képviselő-testület a helyi sajátosságok figyelembe vételével alakíthassa ki hivatali szervezetét, határozhassa meg működését. 
A hivatali feladatok ellátása két módon történhet: önálló polgármesteri hivatal működtetésével, illetve több önkormányzat által létrehozott közös önkormányzati hivatal útján. 

Lényeges változás, hogy azon községek, melyek lakosságszáma nem éri el a kétezer főt, közös önkormányzati hivatalt hoznak létre, tehát nem tarthatnak fenn önálló polgármesteri hivatalt, így szervezetalakítási szabadságuk e tekintetben korlátozott. 
A hivatal önkormányzati szervezetrendszerben elfoglalt helyét az Mötv. 41.§ (2) bekezdése határozza meg, mely szerint a polgármesteri hivatal, a közös önkormányzati hivatal a képviselő-testület szerve. Ennek megfelelően a hivatallal kapcsolatos döntések alapvetően a képviselő-testület hatáskörébe tartoznak. A fentebb jelzett törvényi keretek között a testület dönt a hivatal létrehozásáról, közös önkormányzati hivatal esetén megállapodásba kell foglalni a döntést. A közös önkormányzati hivatal szervezeti felépítését is az érintett képviselő-testületek határozzák meg a megállapodásban. A közös hivatal létszámának meghatározására külön rendelkezéseket tartalmaz az Mötv. E szerint, ha községi önkormányzatok hozzák létre a közös hivatalt, annak létszámáról a hivatal létrehozásáról szóló megállapodásban kell rendelkezni a törvényi követelményekre figyelemmel. 
A hivatal elsődleges rendeltetése a döntés-előkészítés, illetve a döntések végrehajtásának szervezése. Mindkét funkció kiterjed mind az önkormányzati, mind pedig az államigazgatási döntésekre, függetlenül attól, hogy azok a képviselő-testület, a polgármester, vagy a jegyző hatáskörébe tartoznak. A korábbi szabályozással összhangban a hivatalnak továbbra sincs önálló döntési jogköre, ugyanakkor szerepe az önkormányzati működés szempontjából meghatározó, az adott önkormányzat tervszerű működésének, a közszolgáltatások színvonalas biztosításának záloga a felkészült, magas szakmai szinten működő apparátus. A szabályozás új elemeként rögzíti a törvény, hogy a hivatal közreműködik az önkormányzatok egymás közötti, valamint az állami szervekkel történő együttműködésének összehangolásában is. 
Önkormányzati ügyekben meghatározó, hogy a döntés joga főszabályként a képviselő-testületet illeti (az Mötv. rendelkezései alapján a testület által átruházott hatáskörökben a törvényben meghatározott szervek, személyek is hozhatnak döntést), így a politikai mérlegelést a testületnek kell elvégezni, de a döntés alapját jelentő szakmai alternatívák feltárása, a jogi környezet bemutatása az apparátus feladata. A tartalmi előkészítés mellett a testületi, illetve bizottsági ülések technikai előkészítését is a hivatal végzi. Az elfogadott döntések végrehajtásának szervezésében is jelentős szerepe van a hivatalnak. 
A közös hivatal sajátossága, hogy több települési önkormányzat döntéseit készíti elő, ezért az egyes települések sajátosságainak figyelembe vétele elengedhetetlen a színvonalas munkavégzéshez, hiszen eltérő adottságokat, lehetőségeket, prioritásokat kell folyamatosan szem előtt tartani. Ez mindenképpen más szemléletet, illetve némileg eltérő munkamódszereket kíván meg a közös hivatali apparátustól. 
A hivatal tevékenysége – hasonlóan a korábbi szabályozáshoz – kapcsolódik az államigazgatási döntések előkészítéséhez is. A járási hivatalok létrehozásával számos államigazgatási ügy járási szintre kerül, de továbbra is marad államigazgatási hatáskör a jegyzőnél, a polgármesternél, illetve kivételesen a hivatal ügyintézőjénél. Az államigazgatási döntések szakmai előkészítése a hivatal másik jelentős tevékenységi köre, esetenként az ügyintézők (szervezeti egység vezetők) a hatáskör címzettjétől kiadmányozási jogkört is kapnak. 
Közös hivatal esetén fontos, hogy minden településen folyamatosan biztosított legyen az ügyintézés kirendeltség létrehozásával, kihelyezett ügyfélfogadással, vagy más módon, erre a közös hivatal létrehozására vonatkozó megállapodásban feltétlenül ki kell térni. 
A hivatal igen fontos szerepet játszik a képviselő-testület, bizottságok üléseinek előkészítésében, az önkormányzati képviselők munkájához szükséges feltételek biztosításában, a lakossággal, a civil szervezetekkel való kapcsolattartásban. Esetenként feladatkörén kívül is segítséget nyújt az állampolgároknak mindennapi problémáik megoldásában (pl. űrlapok kitöltése, tájékoztatás, stb.). 

2. A közös önkormányzati hivatal alakításának törvényi feltételei 
2.1. Lakosságszám (választás éve, illetve először 2010. január 1.) 
Az Mötv. 85. § (1) bekezdése szerint – egyéb feltételek mellett – közös önkormányzati hivatalt hoznak létre azok a községi önkormányzatok, melyek lakosságszáma nem haladja meg a kétezer főt. A kétezer fő lakosságszámot meghaladó település is tartozhat közös önkormányzati hivatalhoz. A közös önkormányzati hivatal létrehozása tehát minden kétezer fő lakosságszámot meg nem haladó település számára kötelező, arról azonban az önkormányzatok – a törvényi keretek között – önállóan döntenek, hogy mely településekkel kívánnak közös hivatalt létrehozni. A kétezer fő lakosságszám feletti települések főszabályként önkéntes alapon részt vehetnek közös hivatalban. 
Az Mötv. 146. § (3) bekezdése alapján a lakosságszám meghatározásánál a helyi önkormányzati képviselők választásáról szóló törvényben meghatározott lakosságszámot és időpontot kell figyelembe venni. A lakosságszámot a személyi adat- és lakcímnyilvántartás adatai alapján a választás évének első napja (január 1.) szerinti lakosságszám szerint kell meghatározni. A közös önkormányzati hivatal létrehozására vonatkozó szabályok 2013. január 1-jén lépnek hatályba, így első alkalommal a legutóbbi általános önkormányzati választás évének – 2010. január 1. – lakosságszámát kell figyelembe venni. 
Fácánkert esetében ez 727. míg Bogyiszlón: 2327.
2.2.. Járáson belül, határosság 
Az Mötv. 85. § (1) bekezdése alapján a közös önkormányzati hivatal létrehozásának egyik jelentős feltétele, hogy valamennyi, a közös hivatalhoz tartozó önkormányzatnak egy járáson belül kell lennie. A járáson belüli feltétel szükséges az egységes közigazgatási rendszer kialakításához, az önkormányzati és az államigazgatási szervek zavartalan együttműködéséhez. E feltétel miatt a jelenleg Sióagárd és Fácánkert  községek részvételével működő körjegyzőség  – közös önkormányzati hivatalként – nem működhet tovább.
Közös önkormányzati hivatalt azon települések alakíthatnak, amelyeknek közigazgatási területét legfeljebb egy település közigazgatási területe választja el egymástól. Célszerű figyelemmel lenni arra, hogy a hivatal, a közszolgáltatások a polgárok számára elérhetőek legyenek, továbbá arra is, hogy az ügyfélfogadást (kirendeltség, időszakos ügyfélszolgálat, stb.) valamennyi, a hivatalhoz tartozó településen biztosítani kell.
2.3. Közös választókerületbe tartozás

Friss információ, hogy az Országgyűlés előtt van egy önkormányzati törvény módosítását indítványozó javaslat, mely szerint további feltétele lenne a közös hivatal alakításának az azonos választókerületbe tartozás. Esetünkben ez a feltétel is teljesül, mert Fácánkert és Bogyiszló is a szekszárdi választókerületbe tartozik. 

 2.4. Székhely (község, város) 
Abban az esetben, ha a közös önkormányzati hivatalt községek hozzák létre, úgy a székhelytelepülést a közös önkormányzati hivatalhoz tartozó önkormányzatok képviselő-testületei határozzák meg. Ebben az esetben is célszerű figyelembe venni a település központi szerepét, megközelíthetőségét, rendelkezésre álló hivatali szervezetét. 

A hivatal működési költségét mindkét esetben az állam – az adott évi központi költségvetésről szóló törvényben meghatározott mértékben, és a hivatal által ellátott feladataikkal arányban – finanszírozza, amelyet a székhelytelepülés, valamint a megye részére, e célra elkülönített számlájára folyósít. Amennyiben az állam által nyújtott feladatfinanszírozás nem fedezi a hivatal működési költségeit, a további felmerülő költségekhez az érintett önkormányzatoknak megállapodás alapján, ennek hiányában lakosságszám arányában kell hozzájárulniuk. 
Bogyiszló és Fácánkert vonatkozásában egyértelműnek látszik, hogy a közös hivatal székhelyéül a jóval nagyobb lakosságszámmal rendelkező Bogyiszló községet kell választani. Ráadásul Fácánkert jelenleg sem székhelytelepülése a részvételével működő körjegyzőségnek, így ez ebben a tekintetben nem jelent nagy változást.
3. A közös önkormányzati hivatal alakítása, átalakítása, megszüntetése 
3.1. A közös önkormányzati hivatal létrehozása 
Kiemelt figyelmet kell fordítani az első alkalommal kialakításra kerülő közös önkormányzati hivatali intézményrendszerre vonatkozó eltérő szabályozásra. A közös hivatalokat az általánostól eltérő módon első alkalommal 2013. január 1-jétől számított 60 napon belül kell megalakítani. E szabályozás az Mötv. átmeneti rendelkezései között (146. § (2) bekezdés) található. Egyébiránt – e speciális határidőtől eltekintve – a közös hivatalok létrehozására, feltételrendszerére egységes szabályok vonatkoznak. 

A 2013.január 1-jén hatályba lépő szabályozás szerint a települési önkormányzatoknak – amennyiben a közös hivatal létrehozására kötelezettek – meg kell hozniuk az ehhez szükséges intézkedéseket. A megállapodások megkötésének előkészítéséhez, a tartalmi elemek, a közös hivatali együttműködés lényegének meghatározásához, a munkamegosztás megszervezéséhez a szükséges előkészítő munkákat már jóval korábban el lehet kezdeni. Megfelelő előkészítés és kompromisszumkészség mellett a közös hivatal megalakítása akár már 2013. január 1-én megtörténhet, hiszen az alapvető jogszabályi feltételek rendelkezésre állnak. Szükséges a figyelmet felhívni arra, hogy a közös hivatalok megalakítására vonatkozó megállapodásokat 2012-ben is meg lehet kötni, az ehhez szükséges képviselő-testületi döntéseket meg lehet hozni, csak arra kell ügyelni, hogy azok 2013. január 1-jén lépjenek hatályba. Álláspontunk szerint a hivatali feladatok zökkenőmentes ellátása érdekében célszerű a megállapodásokat még ez évben megkötni, és a szükséges szervezési teendőket is elvégezni. Természetesen a törvényi rendelkezéseknek megfelelően 2013. január 1-jét követően a képviselőtestületeknek még van 60 napjuk a közös hivatalok megalakítására. (Az átmeneti időszak hivatali teendőinek ellátására külön szabályozás készül.) Kiemelendő azonban, hogy a 2013. év elején megalakított közös hivatalok, az azokban részt vevő települések vonatkozásában a struktúra felülvizsgálatára, módosítására csak a következő általános önkormányzati választásokat követően kerülhet sor (2014. évben). 

Az előzőekben jelzett speciális (egyszeri) határidőtől eltekintve, alapvető szabály, hogy közös hivatalt alakítani, megszüntetni, ahhoz csatlakozni, abból kiválni önkormányzati ciklusonként csak egyszer, az általános helyhatósági választásokat követő 60 napon belül lehet. E szabályok szerint, tehát egy választási ciklusban a közös hivatal, a hozzá tartozó településekkel állandó egységet alkot. A szigorúbb szabályozás a stabil, minőségi, folyamatos és kiszámítható ügyintézést, a hivatali munka zökkenőmentes biztosítását célozza. 

A közös hivatali struktúra – önkormányzati ciklusonkénti – felülvizsgálatának, módosításának egyrészről a gyakorlati tapasztalatok, másrészről a törvényi feltételeknek való megfelelésben bekövetkezett változás lehetnek az indokai. Amennyiben a közös hivatalban részt vevő települések a későbbiekben már nem kívánnak együttműködni, vagy adott esetben más településekkel jobban, hatékonyabban tudják ellátni a feladatokat, akkor az önkormányzati választást követően módosíthatják a közös hivatali struktúrát. 
Előállhat továbbá, hogy valamely település, amely korábban közös hivatal létrehozására volt kötelezett, a lakosságszám növekedés miatt már önálló hivatalt is fenntarthat. A lakosságszám csökkenés ugyanakkor okozhatja azt is, hogy a korábban önálló polgármesteri hivatalt fenntartó település a jövőben közös hivatal létrehozására kötelezetté válik. 

3.2. A közös önkormányzati hivatal létrehozása kijelöléssel 
A közös hivatal határidőben történő önkéntes megalakításának hiánya esetén a törvény kijelölési szabályok alkalmazását teszi kötelezővé. 

Az Mötv. 85. § (3) bekezdése rögzíti, hogy ha az érintett képviselő-testületek a megállapodást hatvan napon belül nem kötik meg, vagy valamely település a közös hivatalhoz nem tud csatlakozni, a kormányhivatal vezetője dönt a hivatali feladatok ellátásának módjáról, illetve a megállapodás pótlásáról. 
4. A közös önkormányzati hivatal felépítése, működése 
4.1. Létszám meghatározása 
A hivatalok jó működéséhez nélkülözhetetlenek a megfelelő szakértelemmel rendelkező ügyintézők, ahol a szakértelem kihasználásához folyamatosan elegendő mennyiségű feladat áll rendelkezésre, így biztosított a tagolt, minimális szakosodást lehetővé tevő apparátus. A közös hivatal alakítására vonatkozó feltételek (különösen a lakosságszám) már megfelelő alapot jelentenek ahhoz, hogy optimális méretű hivatalok működjenek. 

Közös önkormányzati hivatal esetén a létrehozó önkormányzatok képviselő-testületei szabadon döntenek a hivatal létszámáról. Szükséges azonban felhívni a figyelmet, hogy az Mötv. 84.§ (4) bekezdése értelmében a hivatal működési költségét az éves költségvetési törvényben meghatározott mértékben, a hivatal által ellátott feladatokkal arányban finanszírozza az állam. Tekintettel arra, hogy a működési költségek jelentős részét a tapasztalatok szerint a személyi kiadások teszik ki, szükséges a felállítandó közös önkormányzati hivatal létszámigényének mind alaposabb megtervezése. 

A létszám tervezésénél kiemelt szempont az, hogy a közös önkormányzati hivatalok több település képviselő-testületét, bizottságait, polgármestereit szolgálják ki. A létszám meghatározását elsődlegesen befolyásoló tényezők az ellátandó feladatok nagyságrendje, a kiszolgált települések összlakosságszáma, és a közös hivatal létrehozásában közreműködő települések száma. 

Mindezek mellett számtalan további – a települések elhelyezkedésétől, térségi funkciójától, az ellátott igazgatási-szolgáltatási feladatoktól, stb. – tényező befolyásolja az adott hivatal feladatellátásához szükséges létszám meghatározását. A létszám meghatározásánál az alábbi egyéb tényezőket indokolt figyelembe venni. 
Demográfiai összetétel
Valamennyi település esetében befolyásolja az igazgatási struktúrát a lakosság korösszetétel szerinti megoszlása; azaz hogy a helyi közösség mennyiben képes az öngondoskodásra, illetve mennyiben szorul rá az önkormányzat aktívabb beavatkozó tevékenységére. 

Halmozottan hátrányos helyzet

A hátrányos vagy halmozottan hátrányos helyzetben lévő térségekben felállítandó közös önkormányzati hivatalok nagyobb szerepet játszanak a válságmenedzselésben, az akut szociális problémák kezelésében. (Megjegyzendő, hogy a korrekciós tényező mértékét befolyásolja a közös hivatalhoz tartozó települések hátrányos vagy halmozottan hátrányos besorolása.) Az általunk létrehozni tervezett közös hivatal mindkét település hátrányos helyzetű.
Az általános települési funkciótól eltérő adottságok
Érdemes figyelembe venni az általánostól eltérő természetes vagy mesterségesen létrehozott települési sajátosságokat. Esetünkben Bogyiszló község tekintetében ilyenként kell értékelni a Duna közelségéből adódó üdülőterületi, idegenforgalmi jelleget, és az ebből adódó speciális feladatokat. Meg kell vizsgálni, hogy vannak-e olyan fejlesztések a településeken, melyek alapvetően új igazgatási igényeket támasztanak. Figyelemmel kell lenni a külterületi lakott helyek által támasztott többlet feladatokra is.
A település nemzetiségi jellege
A településeken működő nemzetiségi önkormányzatok száma befolyásolja a közös önkormányzati hivatal létszámát, hiszen a nemzetiségek jogairól szóló törvény értelmében a helyi önkormányzat biztosítja a településen működő helyi nemzetiségi önkormányzat részére a működés személyi és tárgyi feltételeit, továbbá gondoskodik a működéssel kapcsolatos végrehajtási feladatok ellátásáról. 
Fácánkertben jelenleg ugyan nem működik nemzetiségi önkormányzat, de a településen élnek cigány nemzetiséghez tartozók, Bogyiszlón pedig régóta, folyamatosan működik cigány nemzetiségi önkormányzat. 
Ügyiratforgalom
A várható jogszabályi változások a jegyzőhöz telepített államigazgatási feladatok jelentős csökkenését mutatják, de a csökkenés konkrét mértéke eltérő lehet, ezért az ügyiratforgalom adatainak elemzése nélkülözhetetlen a közös hivatal létszámszükségletének meghatározásához. 

4.2. Felépítés, tagolás 
A közös önkormányzati hivatal megalakításáról, személyi-, tárgyi feltételeiről, az ellátandó feladatokról, a hivatal szervezeti felépítéséről az érintett képviselő-testületek megállapodást kötnek. 

Az Mötv. 67. §-a értelmében a polgármester a képviselő-testület döntései szerint és saját hatáskörében irányítja a polgármesteri hivatalt, közös önkormányzati hivatalt. Tekintettel arra, hogy a közös önkormányzati hivatalunkhoz két település fog tartozni, a megállapodásban rögzíteni szükséges, hogy a polgármesterek milyen módon látják el az irányítási feladatokat. 

A megállapodásban rögzíteni szükséges a jegyző feladatait is. A közös önkormányzati hivatalt a jegyző vezeti, munkáját legalább egy aljegyző segíti. Mind a jegyző, mind az aljegyző kinevezése vezetői megbízásnak minősül. A jegyzőt a közös önkormányzati hivatalt alkotó önkormányzatok polgármesterei lakosságszám-arányos többségi döntéssel nevezik ki. A jegyző feletti egyéb munkáltatói jogokat – eltérő megállapodás hiányában – a székhelytelepülés polgármestere gyakorolja. Az aljegyző a jegyző helyettesítésén túl a közös önkormányzati hivatal szervezeti egységeinek illetve kirendeltségének vezetésével is megbízható, erre a megállapodásban is indokolt kitérni. 

A közös önkormányzati hivatal szervezeti felépítését a képviselő-testületek a megállapodásban rögzítik. A megállapodásban foglaltakat építik be a saját szervezeti és működési szabályzatukba. 

A hivatal belső szervezeti egységeinek meghatározásánál elsődleges cél, hogy a hivatal a feladatait zavartalanul és zökkenőmentesen láthassa el a közös önkormányzati hivatalhoz tartozó valamennyi településen a jogszabályi követelményeknek megfelelően. 
Az alábbiakban jelezzük azon nagyobb feladatcsoportokat, melyek meghatározzák a hivatal tagolását. 

Önkormányzati működéshez kapcsolódó általános feladatok: 
· a testületi ülések előkészítése, tartalmi és adminisztratív feladatok, 

· a bizottságok működésével kapcsolatos hivatali feladatok, 

· egyéb általános működési feladatok (pl. közérdekű adatok, a személyzeti-, szabadság,- bélyegző- és egyéb nyilvántartások vezetése) 

Hatósági feladatok: 
· önkormányzati hatósági feladatok, 

· polgármester hatáskörébe tartozó államigazgatási ügyek (pl.: honvédelem, katasztrófavédelem) 

· jegyző államigazgatási feladatai (pl.: szociális ügyek) 

Gazdasági, pénzügyi feladatok: 
· költségvetés, zárszámadás készítése, 

· pénzügyi beszámolók készítése, 

· nyilvántartások vezetése, 

· gazdálkodással kapcsolatos napi ügyek intézése 

Az Mötv. 85. § (8) bekezdése szerint a közös önkormányzati hivatal létrehozásáról szóló megállapodásban meghatározottak szerint minden érintett településen biztosítani kell az igazgatási munka folyamatos vagy időszakos ellátásához szükséges személyi és tárgyi feltételeket. A közös önkormányzati hivatalt fenntartó önkormányzatok képviselő-testületei megállapodhatnak abban, hogy a nem hivatali székhely településeken az ügyfélfogadás a közös önkormányzati hivatal által létrehozott, állandó vagy ideiglenes jelleggel működő kirendeltség vagy ügyfélszolgálati megbízott személyén keresztül, informatikai hálózat alkalmazásával történjen. 
A közös önkormányzati hivatal jegyzője, aljegyzője vagy megbízottja az érintett képviselő-testületek megállapodása alapján köteles biztosítani az egyes településeken történő ügyfélfogadást. Az adott település lakosságszáma és az elintézendő ügyek száma határozza meg, hogy állandó vagy ideiglenes jelleggel működő kirendeltség létrehozása indokolt-e. Utalni kell arra, hogy a közös önkormányzati hivatalok alkalmasak arra, hogy a méretgazdaságosság követelményeit szem előtt tartva szakszerű hivatali ellátást biztosítsanak a közös hivatalokhoz tartozó valamennyi települési önkormányzat számára. Ez csak akkor garantálható, ha a hivatal egységesen, szakmailag tagoltan működik és a hivatal munkatársait nem „osztják” szét lakosságarányosan a közös hivatalt fenntartó települési önkormányzatok között. 
II. rész

1. A közös önkormányzati hivatalok megalakításának előkészítése 
Az előkészítési feladatokat célszerű megkezdeni, hogy kellő előkészítéssel a közös hivatal elhúzódó átmenet nélkül megkezdhessék működésüket. 

Az alábbiakban ennek folyamatára, főbb konkrét feladataira teszünk javaslatot.  
2. Az előkészítés fázisa 
2.1. A döntéshozóknak és a végrehajtásban résztvevőknek meg kell ismerniük a tárgyat szabályozó jogszabályokat. (Ebben az előterjesztésben ezek egy jó részét ismertetjük.) 
2.2. A hivatalokban dolgozó köztisztviselőkkel kapcsolatos munkajogi kérdések előzetes tisztázása, a nyilvántartások rendezése. 
A munkajogi helyzet egyértelművé tétele érdekében pontosítani szükséges a feladatköröket, munkaköri leírásokat. Indokolt esetben a köztisztviselővel egyeztetve a feladatkörök új csoportosítása lehet célszerű, megkönnyítve ezzel a feladatkörök és létszámok járási hivatalokhoz átadását, illetve a közös hivatali szervezet kialakítását. Fel kell mérni a közös hivatal, illetve a járási hivatal létrehozása miatt bekövetkező munkajogi változásokkal kapcsolatos köztisztviselői szándékokat. 

2.3. Felülvizsgálandók a polgármesteri hivatal, körjegyzőség által intézett folyamatos ügyek. Rendelkezni kell a lehetséges befejezésük, illetve a továbbra is folyamatban maradók esetében a szakszerű intézkedések megtétele érdekében. Elő kell készíteni az iratok közös hivatalnak, illetve járási hivatalnak történő átadás-átvételét. Gondoskodni szükséges az irattárak előírásoknak megfelelő kezeléséről, a jogutódnak, vagy levéltárnak átadásra előkészítéséről. 

2.4. Szükséges a jelenlegi polgármesteri hivatal, vagy körjegyzőség elhelyezését biztosító vagyon településenkénti számbavétele, ingatlan-nyilvántartási helyzetének tisztázása, az egyes ingatlanokat terhelő jogok, kötelezettségek feltárása, szükség esetén más ingatlanra történő átterhelése. El kell végezni annak értékelését, hogy a jövőben az ingatlan várhatóan milyen funkciót tölt be (közös hivatal, vagy települési ügyfélszolgálat elhelyezése). Ez utóbbira figyelemmel hozandók meg a tulajdoni és egyéb jogok rendezésére vonatkozó intézkedések. 

2.5. Fontos teendő a jelenlegi polgármesteri, körjegyzőségi hivatal számára rendelkezésre álló tárgyi, dologi eszközök felmérése. El kell készíteni a velük kapcsolatos hivatalos leltárakat, az esetleg szükségessé váló selejtezéseket. 

2.6. Át kell tekinteni a jelenlegi hivatalok által alkalmazott informatikai rendszerek állapotát, eszközkészletét. Intézkedni kell az átadás, vagy a kellő mértékű szétválasztás előkészítése és tovább hasznosíthatóságuk érdekében. 

3. Koncepció-készítés, önkormányzatok közötti koordináció fázisa 
3.1. Intézkedési terv készítése

Ez tartalmazza mindazokat a feladatokat (a végrehajtás felelőseit, határidőit), döntést igénylő kérdéseket, amelyek biztosítják a hivatal létrehozásának tervszerűségét. 

3.2. A közös hivatal létrehozásában együttműködő önkormányzatok polgármesterei, - a jegyzők közreműködésével - közösen dolgozzák ki a hivatal feladataira, szervezetére, létszámára, költségvetésére, vagyonára, egyéb feltételeire vonatkozó javaslatot. Ebben részletezzék a hivatal felállításával kapcsolatos valamennyi lényeges körülményt, különös tekintettel az egyes önkormányzatokra háruló feladatokat, kötelezettségeket, a hivatal működésének finanszírozási és egyéb kérdéseit. Kellő alapossággal térjenek ki a munkajogi kérdések megoldásának lehetőségeire, illetve az azzal kapcsolatos plusz önkormányzati anyagi terhekre. 

3.3. A javaslatban foglaltakra figyelemmel készítsék el a közös hivatal létrehozásának megállapodás tervezetét, azt a képviselő-testületek tárgyalják meg, fogadják el a megállapodást, mely biztosítja a hivatal működésének 2013. január 1-jével történő megkezdését. 

4. Az operatív intézkedések fázisa 
4.1. A képviselő-testület az elfogadott megállapodásban vállaltakkal összhangban hozza meg a további döntéseket a hivatal személyi, tárgyi, vagyoni, anyagi feltételei megteremtése érdekében. Döntéseknek megfelelően a polgármester tegye meg az időszerű intézkedéseket. 

4.2. A hivatal létrehozásában együttműködő önkormányzatok közösen dolgozzák ki a hivatal működésének megkezdéséhez szükséges dokumentumokat (SZMSZ módosítás, alapító okirat, ügyrend, munkaköri leírások, stb.). A döntési hatáskörök jogosítottjai hozzák meg ezek elfogadásával kapcsolatos döntéseiket. 

4.3. A közös hivatal finanszírozásának biztosítása érdekében a következő évi költségvetési tervező munka során vegyék figyelembe a hivatal közös fenntartásából egyes önkormányzatokra háruló anyagi terheket. Kezdjék meg a hivatal költségvetésének közös tervezését, majd a központi költségvetés előkészítésére és elfogadására figyelemmel annak véglegesítését. 

4.4. Amennyiben az előkészítő munkák oly mértékben előrehaladott stádiumba kerülnek, hogy várható a hivatal működésének 2013. január 1-jével történő megkezdése, úgy a személyi feltételek biztosítása érdekében kellő időben ki kell írni a szükséges pályázatokat. 

4.5. Az elfogadott megállapodásban foglaltak szerint az önkormányzatok tegyék meg a szükséges intézkedéseket a közös hivatal feltételeinek biztosítását szolgáló átadás-átvétel előkészítése érdekében, majd kerüljön sor a konkrét átadásra. 

4.6. A képviselő-testületeket az üléseikhez igazodóan, de azon túl is rendszeresen informálni kell a közös hivatal létrehozásának helyzetéről. Szükség esetén kezdeményezni kell a hatáskörükbe tartozó további döntések meghozatalát. 

4.7. A hivatal alapító okiratának elfogadását követően haladéktalanul rendelkezni kell a közös önkormányzati hivatal nyilvántartásba vétele, és erről a felügyeleti és ellenőrzési tevékenységet, pénzkezelést végző, ellenőrző szervek tájékoztatása, a kötelezettségvállalásra, ellenjegyzésre jogosult személyek bejelentése érdekében. 

4.8. A képviselő-testület rendelje el a hatályos rendeletei felülvizsgálatát, és az új hivatal létrehozására tekintettel történő módosítását. 

4.9. Az érintett önkormányzatok vizsgálják felül korábbi társulási együttműködéseiket. Az államigazgatási feladatok járási hivatalokhoz kerülésére tekintettel az átadott feladatot érintő együttműködést szüntessék meg. Egyéb további együttműködésüket igazítsák az önkormányzati és állami feladatok átrendeződésével, a közös hivatal létrehozásával, a járások, járási hivatalok megalakulásával beállott új körülményekhez, és mindenekelőtt a lakossági igényekhez. 

4.10. Amennyiben a közös hivatalhoz tartozó településeken nemzetiségi önkormányzatok működnek, úgy ezek vezetőit folyamatosan tájékoztatni szükséges a hivatal létrehozásának főbb kérdéseiről. 
4.11. Az érintett polgármesterek, települési képviselő-testületek az új hivatal létrehozásával összefüggően fordítsanak kiemelt figyelmet a lakosság tájékoztatására. 
A közös önkormányzati hivatal létrehozásáról szóló megállapodás javasolt
tartalma
1. A közös önkormányzati hivatal hivatalos elnevezése 
Az elnevezés az Mötv. 84. § (5) bekezdés b) pontja alapján tartalmazza a székhelytelepülés nevét, amely így válik a megállapodás részévé. 

2. A közös hivatalt létrehozó önkormányzatok megnevezése 
3. A megállapodás létrehozásának, módosításának, megszüntetésének módja 
4. A hivatal felépítése (Figyelemmel az Mötv. 85. § (8) és (9) bekezdésére is) 

- a székhelytelepülésen működő hivatal szervezete 

- a települések, ahol kirendeltség működik 

- a települések, ahol ügyfélszolgálati megbízott működik 

5. A hivatal összlétszáma, a felépítés szerinti részletezéssel (székhely, kirendeltségek, ügyfélszolgálati megbízottak) 
6. A működés alapkérdései 
- a székhelytelepülés által nyújtott alapszolgáltatások (pl. informatikai szolgáltatás stb.) 

- a kirendeltségek jellege (állandó, ideiglenes), szolgáltatásai, ügyfélfogadási rendje stb. 

- az ügyfélszolgálati megbízott feladatai, munkarendje. 

7. A hivatal irányítása [Mötv. 67. § a), b), d) pont] 

- mely irányítási jogosultságot tartanak fenn maguknak a képviselő-testületek és milyen módon döntenek ezekben 

- mely irányítási jogosultságokat bíznak a székhelytelepülés polgármesterére vagy a polgármesterek együttes döntésére 

- az Mötv. 81. § (4) bekezdésben szabályozott egyetértési jog gyakorlásának módja. 

8. A hivatal vezetése, a jegyző 
- milyen döntési mechanizmusban döntenek a polgármesterek a jegyzővel kapcsolatos munkáltatói jogok gyakorlásáról 

- a jegyző beszámolási kötelezettsége (gyakoriság, kötelező témák stb.) 

9. A hivatal költségvetéséhez való hozzájárulás településenként 
A költségvetési hozzájárulás arányának meghatározása akkor okozza a legkevesebb feszültséget, ha minél több tényezőt vesznek figyelembe, esetleg az általában szokásos szempontokon (pl. lakosságszám, ügyiratforgalom stb.) kívül is. 

10. A hivatal munkájának nyilvánossága 
A közös hivatalra is vonatkozik az a jogállami követelmény, hogy érvényesüljön a hivatal munkájának átláthatósága, nyilvánossága, méghozzá valamennyi településen. 

Ennek alapvető feltételeit, az ehhez kapcsolódó feladatokat is indokolt a megállapodásban rögzíteni. 

További megalkotandó dokumentumok
1. Alapító okirat 
Az államháztartásról szóló 2011. évi CXCV törvény (a továbbiakban Áht.) 8. § (4) értelmében a költségvetési szerv alapításáról alapító okiratot kell kiadni. 
2. Szervezeti és működési szabályzat 
Az önkormányzati hivatal szervezeti és működési szabályzatának konkrét tartalmát az Ávr. 13.§ (1) bekezdése szabályozza.
Fentiek értelmében az SZMSZ mellékletét képezhetik az egyes szervezeti egységek ügyrendjei, valamint a munkavállalók munkaköri leírásai. 

Az ügyrend, a vonatkozó jogszabályok, valamint a helyi sajátosságok alapján részletesen meghatározza az adott szervezeti egység feladatait, a szervezethez tartozó vezetők és munkavállalók feladat-, hatás- és jogköreit. 

A munkaköri leírás a felelősségi körök és hatáskörök egyik meghatározási módja, a munkáltató utasítása, amelyben a munkavállaló részére meghatározza azokat a feladatokat, alá- és fölérendeltségi viszonyokat, hatásköröket, amelyeket köteles és jogosult ellátni, illetve végezni a kinevezésben meghatározott munkaköre szerint. 

3. Közszolgálati szabályzat 
A közszolgálati tisztviselőkről szóló 2011. évi CXCIX. törvény 75.§ (5) bekezdése szerint a hivatali szervezet vezetője köteles a törvényben foglaltaknak megfelelő és az általános munkáltatói szabályozási hatáskörbe tartozó kérdésekben közszolgálati szabályzatot kiadni. 

4. Számviteli politika 
A számvitelről szóló 2000. évi C. törvény és az államháztartás szervezetei beszámolási és könyvvezetési kötelezettségének sajátosságairól szóló 249/2000. (XII. 24.) Korm. rendelet szerint kötelező jelleggel kell kialakítani a számviteli politikát, melynek keretében el kell készíteni 

a) az eszközök és a források leltározási és leltárkészítési szabályzatát, 

b) az eszközök és források értékelésének szabályozását, 

c) az önköltségszámítás rendjére vonatkozó belső szabályzatot, 

d) a pénzkezelési szabályzatot. 

5. Kötelezettségvállalás, ellenjegyzés, utalványozás rendje 
Az Ávr. 13. § (2) bekezdés értelmében a költségvetési szerv vezetője belső szabályzatban rendezi „a működéséhez kapcsolódó, pénzügyi kihatással bíró, jogszabályban nem szabályozott kérdéseket, így különösen 

a) a tervezéssel, gazdálkodással - így különösen a kötelezettségvállalás, ellenjegyzés, teljesítés igazolása, érvényesítés, utalványozás gyakorlásának módjával, eljárási és dokumentációs részletszabályaival, valamint az ezeket végző személyek kijelölésének rendjével -, az ellenőrzési adatszolgáltatási és beszámolási feladatok teljesítésével kapcsolatos belső előírásokat, feltételeket, 

b) a beszerzések lebonyolításával kapcsolatos eljárásrendet, 

c) a belföldi és külföldi kiküldetések elrendelésével és lebonyolításával, elszámolásával kapcsolatos kérdéseket, 

d) az anyag- és eszközgazdálkodás számviteli politikában nem szabályozott kérdéseit, 

e) a reprezentációs kiadások felosztását, azok teljesítésének és elszámolásának szabályait, 

f) a gépjárművek igénybevételének és használatának rendjét, 

g) a vezetékes és rádiótelefonok használatát, és 

h) a közérdekű adatok megismerésére irányuló kérelmek intézésének, továbbá a kötelezően közzéteendő adatok nyilvánosságra hozatalának rendjét. 

6. Közbeszerzési szabályzat 
7. Iratkezelési szabályzat 
A köziratokról, a közlevéltárakról és a magánlevéltári anyag védelméről szóló 1995. évi LXVI. törvény (Lvt.) 10. § (1) bekezdés c) pontjának előírása szerint egyedi iratkezelési szabályzatot ad ki az önkormányzati hivatal számára a jegyző az illetékes közlevéltárral és a Kormány általános hatáskörű területi államigazgatási szervével egyetértésben. 

8. Adatvédelmi szabályzat 
Az információs önrendelkezési jogról és az információszabadságról szóló 2011. évi CXII. törvény 7. § szerint mindazon szervezetek, amelyek a törvény szempontjából adatkezelőnek minősülnek – köztük a közös önkormányzati hivatal is – kötelesek tevékenységük során az adatok biztonságáról gondoskodni, továbbá kötelesek kialakítani azon eljárási szabályokat, amelyek a törvény és egyéb adat- és titokvédelmi szabályok érvényre juttatásához szükségesek. 

Ugyanezen törvény 24. § (3) bekezdése alapján az önkormányzati adatkezelőknek adatvédelmi és adatbiztonsági szabályzatot kell készíteniük. 

9. Tűzvédelmi szabályzat 
A tűz elleni védekezésről, a műszaki mentésről és a tűzoltóságról szóló 1996. évi XXXI. törvény 19. § (1) bekezdése alapján többek között a jogi személyeknek tűzvédelmi szabályzatot kell készíteniük abban az esetben, ha ötnél több munkavállalót foglalkoztatnak, vagy ha ötvennél több személy befogadására alkalmas létesítményt működtetnek. 

A tűzvédelmi szabályzat tartalmát, annak szükséges mellékleteit a tűzvédelmi szabályzat készítéséről szóló 30/1996. (XII.6.) BM rendelet konkretizálja. 

10. Munkavédelmi szabályzat 
Munkavédelmi szabályzat kiadásának kötelezettségét konkrét törvényi felhatalmazás nem tartalmazza. A munkavédelemről szóló 1993. évi XCIII. törvény 2. § (3) bekezdés szerint a munkáltató határozza meg – a jogszabályok és a szabványok keretein belül – annak módját, hogyan valósítja meg az egészséget nem veszélyeztető és biztonságos munkavégzés követelményeit. 

11. Esélyegyenlőségi terv 
Az egyenlő bánásmódról és az esélyegyenlőség előmozdításáról szóló 2003. évi CXXV. törvény 63. § (4) bekezdése kötelezi az 50 főnél több személyt foglalkoztató költségvetési szerveket, hogy esélyegyenlőségi tervet fogadjanak el. 

